作者：严参
词牌/韵律：沁园春

paragraphs: 竹焉美哉，爱竹者谁，曰君子欤。
向佳山水处，筑宫一亩，好风烟里，种玉千馀。
朝引轻霏，夕延凉月，此外尘埃一点无。
须知道，有乐其乐者，吾爱吾庐。
竹之清也何如。
应料得诗人清矣乎。
况满庭秀色，对拈彩笔，半窗凉影，伴读残书。
休说龙吟，莫言凤啸，且道高标谁胜渠。
君试看，正绕坡云气，似渭川图。